KOMMISSIONENS FORORDNING (EF) Nr. 1664/98 af 28. juli 1998 om ændring af forordning (EØF) nr. 1201/89 om gennemførelsesbestemmelser for støtteordningen for bomuld

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig protokol nr. 4 om bomuld, senest ændret ved Rådets forordning (EF) nr. 1553/95 (1),

under henvisning til Rådets forordning (EØF) nr. 1964/87 af 2. juli 1987 om tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse (2), senest ændret ved forordning (EF) nr. 1553/95, særlig artikel 2, stk. 4,

under henvisning til Rådets forordning (EF) nr. 1554/95 af 29. juni 1995 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81 (3), senest ændret ved forordning (EF) nr. 1419/98 (4), særlig artikel 11, stk. 1, og

ud fra følgende betragtninger:

Som følge af de ved forordning (EF) nr. 1419/98 fastsatte tilpasninger af støtteordningen for bomuld er det nødvendigt at indføre tilsvarende ændringer i Kommissionens forordning (EØF) nr. 1201/89 af 3. maj 1989 om gennemførelsesbestemmelser for støtteordningen for bomuld (5), senest ændret ved forordning (EF) nr. 1740/97 (6);

ved forordning (EF) nr. 1419/98 blev der indført en ordning, hvorefter der skal fastlægges et nyt overslag over produktionen inden den 1. december, således at der kan udbetales et forskud, der ligger tættere på det endelige støttebeløb; forordning (EØF) nr. 1201/89 bør tilpasses med henblik på anvendelsen af denne ordning;

tilpasningerne af støtteordningen har åbnet mulighed for, at egrenering af bomuld kan udføres som lønarbejde for producentsammenslutningerne; det bør derfor fastsættes, hvordan støtten skal forvaltes, og hvilke betingelser producentsammenslutningerne skal opfylde for at få ret til overførsel af støtten;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

Forordning (EØF) nr. 1201/89 ændres som følger:

1) Artikel 5, stk. 2, affattes således:

»2. På den dato, hvor verdensmarkedsprisen for ikke-egreneret bomuld beregnes, jf. artikel 1, stk. 1, og for samme periode fastsætter Kommissionen:

- forskudsbeløbet fra og med den 1. september, jf. artikel 5, stk. 3a, første afsnit, i Rådets forordning (EF) nr. 1554/95 (*)

- forskudsbeløbet fra og med den 16. december, jf. artikel 5, stk. 3a, andet afsnit, i forordning (EF) nr. 1554/95.

På anmodning af de berørte parter forhøjes de forskud, der udbetales inden den 16. december under hensyntagen til det i foregående afsnit, andet led, nævnte beløb, medmindre forskellen mellem de to forskudsbeløb er mindre end 1 ECU/100 kg. Anmodningen skal ledsages af et bevis for, at der er stillet en supplerende sikkerhed, som fastsættes i overensstemmelse med artikel 9, stk. 8.

(*) EFT L 148 af 30. 6. 1995, s. 48.«

2) Artikel 10, stk. 3, affattes således:

»3. Følgende bestemmelser anvendes i de tilfælde, hvor bomulden skal egreneres for en privat producent eller for en producentsammenslutning som omhandlet i artikel 7, stk. 2, i forordning (EF) nr. 1554/95:

a) Den berørte egreneringsvirksomhed indgiver senest ti dage, inden bomulden første gang undergives kontrol, en erklæring til det i artikel 7, stk. 1, nævnte organ om, at bomulden egreneres for en privat producent eller for en producentsammenslutning.

Endvidere indeholder den af de to parter undertegnede erklæring:

i) bestemmelser om, hvordan egreneringsvirksomheden skal forvalte de i artikel 9 omhandlede kontrolanmodninger og de i artikel 7 omhandlede støtteansøgninger

ii) bestemmelser om, hvordan den private producent eller producentsammenslutningen over for egreneringsvirksomheden vil føre bevis for at have opfyldt sine forpligtelser med hensyn til retten til støtte

iii) en klausul om, at støtten skal overgå til den private producent eller til producentsammenslutningen.

b) Såfremt bomulden egreneres for en producentsammenslutning, er indfrielsen af den i litra a), nr. iii), nævnte forpligtelse betinget af, at producentsammenslutningen fremlægger bevis for, at den har forpligtet sig til at betale minimumsprisen, justeret i overensstemmelse med stk. 2, litra g), til hvert af sine medlemmer. Med henblik herpå oplyser sammenslutningen navnlig den af producenterne opkrævede pris for levering af ikke-egreneret bomuld, fastsat i overensstemmelse med stk. 2, litra f).

c) Bestemmelserne i stk. 2, litra h), finder tilsvarende anvendelse i de tilfælde, hvor bomulden egreneres for en privat producent eller for en producentsammenslutning.

d) Med forbehold af bestemmelserne i artikel 7 og 9 indeholder kontrolanmodningerne og støtteansøgningerne en henvisning til den i litra a) omhandlede erklæring.

e) Den berørte private producent eller den berørte producentsammenslutning kan anmode det kompetente organ om at sende de i artikel 7 og 9 omhandlede dokumenter vedrørende kontrolanmodningen og støtteansøgningen.«

3) I artikel 12, stk. 1, litra e) og i artikel 13, første punktum, ændres »artikel 7, stk. 2« til »artikel 7, stk. 1 og 2«.

4) Artikel 12, stk. 3, andet afsnit, affattes således:

»Denne tilladelse kan navnlig gives for mængder, der egreneres for en privat producent eller for en producentsammenslutning.«

5) I artikel 14, stk. 1, litra e), ændres »artikel 5, stk. 3« til »artikel 5, stk. 3a, første afsnit«.

6) I artikel 14, stk. 1, indsættes følgende litra som litra f):

»f) senest den 25. november hvert år den seneste opgørelse over de mængder, der er undergivet kontrol, samt det nye overslag over produktionen af ikke-egreneret bomuld, jf. artikel 5, stk. 3a, andet afsnit, i forordning (EF) nr. 1554/95.«

7) I artikel 14, stk. 1, andet afsnit, ændres »litra d), tredje led« til »litra d), andet led«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1998.

På Kommissionens vegne

Franz FISCHLER

Medlem af Kommissionen

(1) EFT L 148 af 30. 6. 1995, s. 45.

(2) EFT L 184 af 3. 7. 1987, s. 14.

(3) EFT L 148 af 30. 6. 1995, s. 48.

(4) EFT L 190 af 4. 7. 1998, s. 4.

(5) EFT L 123 af 4. 5. 1989, s. 23.

(6) EFT L 244 af 6. 9. 1997, s. 1.